## Odluka Ustavnog suda Republike Hrvatske broj U-IV-137/1996 od 3. srpnja 1996.

### NN 61/1996 (19.7.1996.), Odluka Ustavnog suda Republike Hrvatske broj U-IV-137/1996 od 3. srpnja 1996.

# USTAVNI SUD REPUBLIKE HRVATSKE

Ustavni sud Republike Hrvatske u sastavu dr. Velimir Belajec, dopredsjednik
Suda, te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac, Milan Vuković i Mladen Žuvela, povodom zahtjeva stambene zgrade
Vila Velebita 40 iz Zagreba, za rješavanje sukoba nadležnosti između Gradskog
ureda za graditeljstvo, komunalne i stambene poslove promet i veze, Područnog
ureda Dubrava i Općinskog suda u Zagrebu, na sjednici održanoj 3. srpnja
1996. godine, donio je

## **ODLUKU**

1. Za odlučivanje o zahtjevu Stambene zgrade u Zagrebu, Vila Velebita
40, za iseljenje iz zajedničkih prostorija Jelke Valenčak, nadležan je
Općinski sud u Zagrebu.

2. Ova će se odluka objaviti u "Narodnim novinama".

#### Obrazloženje

Stambena zgrada u Zagrebu, Vila Velebita 40 u Zagrebu podnijela je ovom
Sudu zahtjev za rješenje negativnog sukoba nadležnosti između tijela izvršne
vlasti (Gradskog ureda za graditeljstvo, komunalne i stambene poslove,
promet i veze, Područnog ureda Dubrava) i tijela sudbene vlasti (Općinski
sud u Zagrebu), a u predmetu iseljenja iz zajedničkih prostorija.

Gradski ured za graditeljstvo, komunalne i stambene poslove, promet
i veze, Područni ured Dubrava je zaključkom broj: UP/I-371-05/94-01/17,
Ur. broj: 251-05-11-95-7 od 30. lipnja 1995. odbacio zahtjev Stambene zgrade
u Zagrebu, Vile Velebita 40, za iseljenje Jelke Valenčak iz zajedničkih
prostorija zgrade u istoj zgradi, koje koristi bez valjanog pravnog osnova.
Zahtjev je odbačen iz razloga što je 70% stanova u zgradi u privatnom vlasništvu,
pa se to odnosi i na zajedničku prostoriju. Stoga ovo tijelo nije nadležno
za iseljenje iz zajedničkih prostorija, koje su u većinskom privatnom vlasništvu.

Općinski sud u Zagrebu je rješenjem broj Ps-408/94 od 29. ožujka 1994.
godine odbacio tužbu stambene zgrade za iseljenje Jelke Valenčak s obrazloženjem
da se zajedničke prostorije koriste bez valjane pravne osnove, te da stoga
u konkretnom slučaju valja primijeniti odredbu članka 94. Zakona o stambenim
odnosima (nadležnost stambenog organa).

Nakon provedenog postupka ovaj Sud je ocijenio da je u konkretnom slučaju,
za iseljenje iz zajedničkih prostorija, nadležan sud naveden u izreci ove
odluke.

Odredbom članka 4. Ustava Republike Hrvatske državna je vlast ustrojena
na načelu diobe vlasti na zakonodavnu, izvršnu i sudbenu. To načelo diobe
vlasti podrazumijeva da svaka grana državne vlasti ima svoje izvorno područje
djelovanja, te da je samostalna i neovisna o drugoj vlasti.

Odredbom članka 94. stavka 1. Zakona o stambenim odnosima ("Narodne
novine", broj 51/85, 42/86, 37/88, 47/89, 22/90, 22/92, 58/93 i 70/93 -
dalje: ZSO) određeno je da ako netko useli u stan bez pravomoćne odluke
o davanju stana na korištenje ili koje druge valjane pravne osnove, stambeni
će organ na zahtjev zainteresirane osobe ili po službenoj dužnosti rješenjem
narediti iseljenje. Odredbom članka 94. stavka 6. utvrđena je isključiva
nadležnost stambenog organa za postupanje temeljem odredbe stavka 1. ovog
članka.

Nadležnost sudova utvrđena je Zakonom o sudovima ("Narodne novine",
broj 3/94). Odredbom članka 3. stavka 2. tog Zakona određeno je da sudovi
među ostalim rješavaju imovinske i druge građanskopravne sporove, a odredbom
članka 16. stavak 1. toč. 2. g i k je određeno da općinski sudovi sude
u sporovima iz najamnih, zakupnih i stambenih odnosa, te u ostalim građanskopravnim
zahtjevima koji nisu u djelokrugu Trgovačkog suda.

U konkretnom slučaju stanovi u zgradi su u većinskom dijelu u vlasništvu
pojedinaca, jer je 70% stanova otkupljeno na temelju Zakona o prodaji stanova
na kojima postoji stanarsko pravo ("Narodne novine", broj 43/92, 69/92,
25/93, 48/93, 2/94, 44/94 i 58/95), pa je na temelju toga u istom omjeru
uspostavljeno i privatno vlasništvo na zajedničkim dijelovima zgrade kojima
pripada i zajednički prostor koji se nalazi na svakom katu zgrade, a koji
je priključila svojem stanu Jelka Valenčak.

Kako je većinski dio sporne zajedničke prostorije u privatnom vlasništvu
građana za postupanje je nadležan redovni sud.

Neosnovano je pozivanje prvostupanjskog suda da se radi o nadležnosti
upravnog tijela, a na temelju članka 94. ZSO-a. Članak 94. stavak 1. određuje
nadležnost upravnog tijela samo u slučaju kad se radi o iseljenju iz stana
osoba, koje su u stan uselile bez pravomoćne odluke o davanju stana na
korištenje ili bez koje druge valjane pravne osnove.

Zajedničke prostorije ne predstavljaju stan, jer prema članku 6. stavak
1. točka 1. ZSO-a stan predstavlja skup prostorija namijenjenih na trajno
stanovanje s prijeko potrebnim sporednim prostorijama, koje u pravilu čine
jednu građevinsku cjelinu i imaju posebni glavni ulaz.

Kako se radi o useljenju u zajedničku prostoriju, koja je u većinskom
privatnom vlasništvu u navedenom slučaju za iseljenje je nadležan Općinski
sud u Zagrebu, jer se radi o građanskopravnom (stambenom) zahtjevu, čija
prava proizlaze iz članka 16. stavak 1. točka 2. g i k Zakona o sudovima.

Na temelju izloženog odlučeno je kao u izreci.

Objavljivanje ove odluke u "Narodnim novinama" službenom glasilu Republike
Hrvatske zasniva se na odredbi članka 20. Ustavnog zakona o Ustavnom sudu
Republike Hrvatske.

Broj: U-IV-137/1996
Zagreb, 3. srpnja 1996.

USTAVNI SUD REPUBLIKE HRVATSKE

Dopredsjednik
**dr. Velimir Belajec,** v. r.

Odluka, NN 61/1996-1214